Podlitiek-onderhoude: Pikkie Greeff oor die weermag, Trump en die verkiesingOpgestel deur die Podlitiek-span Pikkie Greeff. Foto: Podlitiek Tydens hierdie uur lange episode het Paul Maritz en Daniël Eloff die voorreg om met Pikkie Greeff, die nasionale sekretaris van die Suid-Afrikaanse Nasionale Weermagunie (Sanwu), te gesels. Die episode skop af met Greeff wat bietjie meer vertel oor die werk wat Sanwu doen en ons hoor uit eerstehandse ervaring hoe die Suid-Afrikaanse weermag vandag lyk en funksioneer. Greeff maak die punt dat dit moeilik is om die weermag vandag te vergelyk met die weermag van 30 jaar gelede omdat dit nie meer dieselfde rol en funksie vervul nie. Greeff is ŉ uitgesproke sosialemediagebruiker en Daniël fokus bietjie op die kritiek wat hy oor die algemeen teen politieke partye in Suid-Afrika lewer. Greeff argumenteer dat daar soms ŉ klein onderskeid te tref is tussen die DA en die ANC en dat selfs die DA gereeld misluk om behoorlike dienste te lewer. Die gesprek draai dan na die ander kant van die Atlantiese Oseaan en spesifiek na die Amerikaanse president Donald Trump. Greeff is van mening dat alhoewel Trump grootliks goed regeer, sy waardigheid homself en die VSA in die steek laat. Trump se uitlatings oor byvoorbeeld oud-senator John McCain is kommerwekkend vir baie mense en veral vir persone wat in die weermag self gedien het. Trump lewer gereeld kommentaar oor kwessies van die weermag alhoewel hy nie self gedien het nie. Hierna bespreek die drie sprekers politieke ideologie in die Suid-Afrikaanse konteks en hoe dit vir meeste Suid-Afrikaners van min tot geen belang is in ŉ tyd waar basiese dienslewering nie eers behoorlik geskied nie. Die episode sluit af deur kortliks te gesels oor wat ons in 2019 se verkiesing kan verwag.